**Obchodná verejná súťaž**

**Výzva na podávanie návrhov na uzavretie zmluvy**

podľa § 281 - § 288 zákona č. 513/1991 Zb. Obchodného zákonníka v znení neskorších predpisov

# Vyhlasovateľ

**Názov: Dopravný podnik mesta Žiliny s.r.o.**

**Sídlo: Kvačalova 2, 011 40 Žilina**

**IČO: 36 007 099**

**DIČ: 2020447583**

**IČ DPH: SK2020447583**

**Bankové spojenie: Všeobecná úverová banka, a.s.**

**IBAN: SK78 0200 0000 0027 2107 1158**

**SWIFT: SUBASKBX**

**Zapísaný: Obchodný register Okresného súdu v Žiline**, **Oddiel: Sro, Vložka**

 **číslo: 3510/L**

Kontaktná osoba vyhlasovateľa: Ing. Peter Ďurkovský, oddelenie verejného obstarávania

Telefón: +421415660168

E-mail: peter.durkovsky@dpmz.sk

Identifikácia vyhlasovateľa: Dopravný podnik mesta Žiliny s.r.o. je podľa zákona č. 343/2015 Z. z. o verejnom obstarávaní a o zmene a doplnení niektorých zákonov obstarávateľ podľa § 9 ods. 1 písm. a), ktorý vykonáva vybrané činnosti ustanovené v § 9 ods. 6 a 7 cit. zákona.

(ďalej len „vyhlasovateľ")

**vyhlasuje obchodnú verejnú súťaž (ďalej len „súťaž“) na predkladanie návrhov na uzatvorenie zmluvy, ktorej predmetom je:**

# „Nákup náhradných dielov na autobusy DPMŽ“

Financovanie predmetu súťaže a použitý postup obstarávania:

Obstarávaný predmet súťaže bude financovaný z vlastných finančných prostriedkov obstarávateľa, t.j. vyhlasovateľa súťaže. Vzhľadom na výšku predpokladanej hodnoty súťaže resp. zákazky, toto obstarávanie nie je nadlimitnou zákazkou v zmysle zákona 343/2015 Z. z. (viď aktuálny finančný limit pre nadlimitnú zákazku platný pre obstarávateľa). Obstarávateľ realizuje toto obstarávanie v zmysle interných predpisov postupom obchodnej verejnej súťaže podľa § 281 – 288 zákona č. 513/1991 Zb. (Obchodný zákonník v znení neskorších predpisov).

Informácia k zábezpeke: v tejto súťaži sa od navrhovateľov nevyžaduje zloženie žiadnej zábezpeky.

Informácia o elektronickej aukcii: v predmetnej súťaži sa nebude realizovať elektronická aukcia.

Informácia k obhliadke: nerealizuje sa.

Táto Výzva aj s prílohami je zverejnená v deň vyhlásenia súťaže na webovom sídle vyhlasovateľa: http://www.dpmz.sk/obchodne-verejne-sutaze/

# Vymedzenie predmetu súťaže

**Spoločný slovník obstarávania (kód CPV):**

34913000-0 Rôzne náhradné diely

34320000-6 Mechanické náhradné súčiastky okrem motorov a ich častí

34321000-3 Nápravy a prevodové skrine

34321100-4 Nápravy

34321200-5 Prevodové skrine

34322000-0 Brzdy a časti bŕzd

34322100-1 Brzdové zariadenia

34322200-2 Kotúčové brzdy

34322300-3 Brzdové obloženie

34322400-4 Brzdové platničky

34322500-5 Brzdové čeľuste

34324000-4 Kolesá, ich časti a príslušenstvo

34324100-5 Zariadenie na vyvažovanie kolies

34325000-1 Tlmiče výfuku a výfukové rúry

34325100-2 Tlmiče výfuku

34325200-3 Výfukové rúry

34326000-8 Zdviháky vozidiel, spojky a súvisiace časti

34326100-9 Spojky a súvisiace časti

34326200-0 Zdviháky vozidiel

34327000-5 Volanty, stĺpiky riadenia a skrine riadenia

34327100-6 Volanty

34327200-7 Stĺpiky riadenia a skrine riadenia

Predmetom súťaže je nákup nových, nepoužitých, originálnych náhradných dielov resp. ich ekvivalentov na autobusy mestskej hromadnej dopravy a ich následné dodanie na pracoviská vyhlasovateľa súťaže v meste Žilina.

# Komplexnosť zákazky

Táto súťaž je rozdelená na 2 samostatné časti a navrhovateľ môže podať svoj návrh na ktorúkoľvek časť predmetu súťaže, resp. na obidve časti.

Predmet súťaže je rozdelený na časti podľa značky/typu vozidiel mestskej hromadnej dopravy (MHD), na ktoré sa náhradné diely (ND) obstarávajú:

**1. časť:** Solaris Urbino 12, Škoda Perun 26SH01

**2. časť:** Iveco Bus Urbanway PS ECH JB3J

**Predpokladaná hodnota predmetu súťaže**

Predpokladaná hodnota predmetu súťaže bola určená na základe predpokladanej spotreby obstarávaných náhradných dielov na obdobie 36 mesiacov a vo finančnom vyjadrení predstavuje sumu:

148 038,97 EUR bez DPH pre 1. časť: Solaris Urbino 12, Škoda Perun 26SH01

122 926,45 EUR bez DPH pre 2. časť: Iveco Bus Urbanway PS ECH JB3J

270 965,42 EUR bez DPH spolu za obidve časti.

**Opis a technická špecifikácia predmetu súťaže**

Vyhlasovateľ obstaráva nové, nepoužité originálne náhradné diely resp. ich ponúknuté ekvivalenty do nasledovných autobusov MHD (Príloha č. 7 Výzvy na súťaž):

**Solaris Urbino 12\*, Škoda Perun 26SH01**

Mestský, celonízkopodlažný dvojnápravový autobus kategórie M3 s naftovým pohonom, tretej a štvrtej generácie daného typu. Autobusy spĺňajú emisnú normu „euro VI.“.

1. časť predmetu súťaže zahŕňa aj autobusy typu Škoda 26SH01 Perun s elektrickým pohonom.

**Iveco Bus Urbanway PS ECH JB3J**

Mestský celonízkopodlažný autobus kategórie M3 s hybridným pohonom – spojenie naftového motora a asynchrónneho trakčného motora za účelom nižšej spotreby pohonných hmôt a emisií.

**Zoznam obstarávaných náhradných dielov:**

Obstarávateľ uvádza opis a špecifikáciu ND vo forme zoznamu obstarávaných náhradných dielov pre 1. a 2. časť súťaže v **Prílohe č. 1** Výzvy na súťaž (Cenník tovarov).

V Prílohe č. 1 sú jednotlivé ND rozdelené na časti podľa továrenskej značky/typu vozidla a identifikované sú názvom náhradného dielu, katalógovým číslom položky resp. číslom materiálu a pri niektorých ND je uvedený tiež doplnkový interný identifikátor.

Príloha č. 1 obsahuje pri každom ND jeho predpokladané odberové množstvo počas zmluvného obdobia v trvaní 36 mesiacov.

**Ponúknutie ekvivalentov náhradných dielov v predloženom návrhu do súťaže:**

V celej časti opisu ND, kde sú uvedené špecifikácie navrhovaných výrobkov, materiálov alebo zariadení (prípadne je použitý odkaz na konkrétne katalógové číslo, konkrétnu značku, resp. výrobcu/dodávateľa, pokiaľ nebolo možné predmet zákazky alebo jeho súčasť opísať dostatočne presne a zrozumiteľne a kde nie je zároveň uvedený odkaz vo forme slovného spojenia „alebo ekvivalentný“) platí, že môže byť ponúknutý a bude akceptovaný aj iný plne funkčný ekvivalentný výrobok alebo materiál, ak má porovnateľné kvalitatívne alebo výkonnostné charakteristiky ako tie, ktoré uviedol vyhlasovateľ súťaže.
Ak navrhovateľ vyhodnotí, že týmto opisom by dochádzalo k znevýhodneniu alebo k vylúčeniu určitých navrhovateľov alebo výrobkov, alebo že tento predmet súťaže nie je opísaný dostatočne presne a zrozumiteľne, tak vo svojom návrhu môže navrhovateľ ponúknuť tovar plne funkčne ekvivalentný, ktorý spĺňa kvalitatívne požiadavky na rovnakej a/alebo vyššej úrovni, ako je uvedené v tejto Výzve na súťaž. Túto skutočnosť preukazuje navrhovateľ nasledovným spôsobom:

V prípade, že navrhovateľ ponúka plne funkčný ekvivalent náhradného dielu, navrhovateľ túto skutočnosť jasne označí v **Prílohe č.1 Cenník tovarov** v stĺpci G skratkou „EKV“, a to ku každej takejto položke náhradného dielu, ktorú navrhovateľ ponúka a oceňuje. Ak je relevantné, v stĺpci H navrhovateľ uvedie ďalšiu špecifikáciu ekvivalentu.

Vyhlasovateľ má za to, že navrhovateľ podaním svojho návrhu, ku skutočnostiam, uvedeným v tomto odseku (Použitie ekvivalentov náhradných dielov v predloženom návrhu do súťaže) nemá výhrady a v prípade, že využil alebo nevyužil inštitút vysvetľovania v danej veci im porozumel a berie ich na vedomie.

*Upozornenie:*

Vyhlasovateľ vyžaduje kompatibilitu ponúknutých náhradných dielov (ekvivalentov) s existujúcimi originálnymi náhradnými dielmi, používanými vo vozidlách vyhlasovateľa súťaže.

**Informácia o uzatvorení zmluvného vzťahu:**

Počet navrhovateľov, s ktorými vyhlasovateľ uzavrie zmluvný vzťah na ktorúkoľvek časť súťaže, nie je obmedzený.

Vyhlasovateľ môže uzatvoriť Rámcovú dohodu na ktorúkoľvek časť súťaže napr. aj s jedným navrhovateľom na všetky ND pre všetky typy vozidiel, alebo s viacerými navrhovateľmi na náhradné diely pre ktorýkoľvek typ vozidla.

Forma zmluvného vzťahu: Rámcová dohoda uzatvorená podľa § 409 a nasl. zákona č. 513/1991 Zb. Obchodného zákonníka v znení neskorších predpisov, ktorej predmetom bude dodávka tovaru podľa dohodnutých obchodno-zmluvných podmienok uvedených v Rámcovej dohode.

Poznámka v nadväznosti na výšku zmluvnej ceny:

Vzhľadom na výšku zmluvnej ceny, ktorá vyplýva z uzatváranej rámcovej dohody, resp. z  jej príloh, vyhlasovateľ súťaže ako obstarávateľ pred uzavretím RD overí, či je úspešný navrhovateľ zapísaný v registri partnerov verejného sektora, pokiaľ v zmysle platnej legislatívy Slovenskej republiky a v nadväznosti na výšku zmluvnej ceny má povinnosť byť v tomto registri zapísaný.

**III. Obsah návrhu**

Spoločné ustanovenia týkajúce sa predkladania dokumentov do súťaže (platí pre obidve časti predmetu súťaže).

Návrh predložený do súťaže obsahuje nasledovné dokumenty (ak nie je nižšie uvedené inak):

**1)**Navrhovateľ predloží doklad – **Cenník tovarov**.Tento dokument je **Prílohou č. 1** Výzvy na Obchodnú verejnú súťaž. Navrhovateľ v dokumente vyplní údaje požadované predtlačou dokumentu a to pre vybranú časť predmetu súťaže (podľa továrenskej značky/typu vozidla). Informácie týkajúce sa ponúknutia ekvivalentu ND sú uvedené v bode II. Výzvy na súťaž. V závere dokumentu navrhovateľ uvedie miesto, dátum, meno, priezvisko osoby za navrhovateľa a dokument podpíše.

Dokument Prílohy č. 1 je zároveň Prílohou č. 1 Rámcovej dohody.

Dokument Prílohy č. 1 sa predkladá do súťaže okrem listinnej formy aj v elektronickej forme (v editovateľnom formáte EXCEL) na nosiči CD resp. DVD.

**2)**Navrhovateľ predloží doklad – **Identifikačné údaje navrhovateľa.** Tento dokument je **Prílohou č. 2** Výzvy na Obchodnú verejnú súťaž. Navrhovateľ v dokumente vyplní údaje požadované predtlačou dokumentu. V závere dokumentu navrhovateľ uvedie miesto, dátum, meno, priezvisko osoby za navrhovateľa a dokument podpíše.

Dokument Prílohy č. 2 sa predkladá do súťaže v listinnej forme.

**3)Preukázanie splnenia podmienok účasti osobného postavenia:**

**a)**Splnenie podmienky účasti podľa § 32 ods. 1 písm. f) zákona č. 343/2015 Z. z. o verejnom obstarávaní a o zmene a doplnení niektorých zákonov navrhovateľ preukáže doloženým **čestným vyhlásením**, že navrhovateľ nemá uložený zákaz účasti vo verejnom obstarávaní potvrdený konečným rozhodnutím v Slovenskej republike a v štáte sídla, miesta podnikania alebo obvyklého pobytu.

Navrhovateľ použije formulár čestného vyhlásenia uvedený v **Prílohe č. 3** tejto Výzvy. Navrhovateľ v Prílohe č. 3 vyplní údaje o obchodnom mene (názve) navrhovateľa, uvedie adresu svojho sídla (miesta podnikania), uvedie svoje IČO. Navrhovateľ uvádza všetky tieto údaje v súlade s údajmi uvedenými v obchodnom, resp. živnostenskom registri. Navrhovateľ nakoniec uvedie v dokumente miesto a dátum vyhotovenia dokumentu, v dokumente sa uvedie meno a priezvisko osoby za navrhovateľa, ktorá dokument podpíše. Vhodné je potvrdiť dokument pečiatkou organizácie navrhovateľa. Navrhovateľ dokument  predkladá vyhlasovateľovi súťaže vyhotovený ako originál v listinnej forme a v počte 1 ks.

Pre hospodárske subjekty (navrhovateľov) so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov) a majú skutočnosť podľa § 32 ods. 1 písm. f) platne zapísanú podľa vyššie cit. zákona, tak tieto hospodárske subjekty (navrhovatelia) nemusia predkladať doklad podľa písmena a) tohto bodu Výzvy a vyhlasovateľ súťaže si túto skutočnosť overí náhľadom do Zoznamu hospodárskych subjektov, ktorý vedie na svojom webovom sídle Úrad pre verejné obstarávanie.

**b)**Splnenie podmienky účasti podľa § 32 ods. 1 písm. e) zákona č. 343/2015 Z. z. o verejnom obstarávaní a o zmene a doplnení niektorých zákonov navrhovateľ preukáže doloženým **dokladom o oprávnení dodávať tovar, uskutočňovať stavebné práce alebo poskytovať službu, ktorý zodpovedá predmetu Obchodnej verejnej súťaže**. Nakoľko vyhlasovateľ súťaže je oprávnený použiť údaje z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov v znení neskorších predpisov (zákon proti byrokracii), týmto oznamuje hospodárskym subjektom (navrhovateľom) so sídlom na území Slovenskej republiky, že v zmysle vyššie cit. zákona tieto subjekty nemusia predkladať požadovaný doklad podľa písmena b) tohto bodu Výzvy, nakoľko si ho vyhlasovateľ súťaže dokáže zabezpečiť a skutočnosti overiť v príslušnom informačnom systéme verejnej správy. Navrhovatelia so sídlom mimo územia Slovenskej republiky predkladajú doklad podľa písm. b) tohto bodu Výzvy (aktuálne platný výpis z obchodného alebo živnostenského registra, resp. ekvivalentného registra v krajine sídla navrhovateľa). Nie je požadovaný úradne overený doklad. Doklad sa predkladá v listinnej forme a v počte 1 ks.

Pre navrhovateľov so sídlom na území Slovenskej republiky aj so sídlom mimo územia Slovenskej republiky platí, že pokiaľ sú tieto subjekty zapísané v Zozname hospodárskych subjektov (podľa zákona Národnej Rady Slovenskej republiky č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov) a majú skutočnosť podľa § 32 ods. 1 písm. e)platne zapísanú podľa vyššie cit. zákona, tak tieto subjekty (navrhovatelia) nepredkladajú doklad podľa písm. b) tohto bodu Výzvy a vyhlasovateľ súťaže si túto skutočnosť overí náhľadom do Zoznamu hospodárskych subjektov, ktorý vedie na svojom webovom sídle Úrad pre verejné obstarávanie.

**4)**Navrhovateľ predloží doklad - **Čestné vyhlásenie**. Navrhovateľ na tento účel použije **Prílohu č. 4** tejto Výzvy. Navrhovateľ v Prílohe č. 4 vyplní údaje o obchodnom mene (názve) navrhovateľa, uvedie adresu svojho sídla (miesta podnikania), uvedie svoje IČO. Navrhovateľ uvádza všetky tieto údaje v súlade s údajmi uvedenými v obchodnom, resp. živnostenskom registri. Navrhovateľ nakoniec uvedie v dokumente miesto a dátum vyhotovenia dokumentu, v dokumente sa uvedie meno a priezvisko osoby za navrhovateľa, ktorá dokument podpíše. Vhodné je potvrdiť dokument pečiatkou organizácie navrhovateľa.

Navrhovateľ dokument predkladá ako originál vyhotovený v listinnej forme. V návrhu sa predkladá v počte 1 ks.

**5)**Navrhovateľ ako súčasť návrhu predloží **Zoznam dodávok tovaru** za predchádzajúce tri roky od vyhlásenia tohto obstarávania (t.j. od zverejnenia Výzvy na Obchodnú verejnú súťaž na webovom sídle vyhlasovateľa www.dpmz.sk v sekcii verejné obstarávanie/obchodné verejné súťaže) s uvedením cien, lehôt dodania tovaru a odberateľov. Dokladom je referencia podľa § 12, ak odberateľom bol verejný obstarávateľ alebo obstarávateľ podľa zákona č. 343/2015 Z. z.

V zozname dodávok tovaru budú uvedené už uskutočnené dodávky tovaru odberateľom, pričom pod pojmom tovar sa v tomto obstarávaní rozumie tovar rovnaký ako je predmet tejto súťaže alebo tovar podobný, ako je predmet tejto súťaže, pričom za tovar podobný obstarávateľ akceptuje aj dodávku náhradných dielov pre autobusy mestskej hromadnej dopravy inej továrenskej značky/typu vozidla ako tie, ktoré vyhlasovateľ súťaže uvádza v dokumentácii k tejto súťaži. Za tovar podobný ako je predmet tejto súťaže vyhlasovateľ neakceptuje dodávku náhradných dielov pre dráhové vozidlá definované platnou legislatívou Slovenskej republiky. Dodávky náhradných dielov pre elektrobusy zabezpečujúce mestskú hromadnú dopravu vyhlasovateľ súťaže akceptuje.

Súhrnná hodnota tovaru už dodaného odberateľom, ktorý uchádzač uvedie v Zozname dodávok tovaru za obdobie troch (3) predchádzajúcich rokov od vyhlásenia tohto obstarávania, musí byť minimálne 148 038,97 EUR bez DPH (ak predkladá svoj návrh zmluvy iba na 1. časť predmetu súťaže), alebo 122 926,45 EUR bez DPH (ak predkladá svoj návrh zmluvy iba na 2. časť predmetu súťaže), alebo 270 965,42 EUR bez DPH (ak predkladá svoj návrh zmluvy na obidve časti predmetu súťaže).

Deň, mesiac a rok vyhlásenia tohto obstarávania je uvedený na webovom sídle vyhlasovateľa súťaže pri predmetnej súťaži. Vyhlasovateľ súťaže dáva k dispozícii hospodárskym subjektom formulár Zoznamu dodávok tovaru vo forme Prílohy č. 5 Výzvy na súťaž. Navrhovateľ je povinný použiť a predložiť do súťaže iba tento formulár, nie vlastné vyhotovenie dokumentu.

Ak je relevantné, na prepočet cudzej meny na EUR sa použije kurz Európskej centrálnej banky zverejnený a platný v deň zverejnenia predmetného obstarávania na webovom sídle vyhlasovateľa súťaže pri predmetnej súťaži.

Navrhovateľ vyplní formulár Prílohy č. 5 podľa predpísanej predtlače. V závere dokumentu navrhovateľ uvedie miesto, dátum, meno, priezvisko osoby za navrhovateľa a dokument podpíše.

**6)**Navrhovateľ predloží doklad – **návrh Rámcovej dohody**. Navrhovateľ použije **Prílohu č. 6** tejto Výzvy, ktorej obsahom je návrh obchodno-zmluvných podmienok. Do návrhu Rámcovej dohody navrhovateľ vpíše všetky potrebné údaje podľa predtlače (miesta vyznačené žltým podfarbením textu). Navrhovateľ nesmie meniť/dopĺňať text ustanovení v Rámcovej dohode mimo vyznačených miest žltým podfarbením. Po doplnení požadovaných údajov v Rámcovej dohode navrhovateľ odstráni žlté podfarbenie textu.

Návrh Rámcovej dohody sa predkladá do súťaže ako originál vyhotovený v listinnej forme a v počte 1 ks.

Návrh Rámcovej dohody musí byť potvrdený podpisom osoby, ktorá je oprávnená podpisovať dokumenty za subjekt v zmysle informácií uvedených vo Výpise z obchodného registra, živnostenského registra a pod. V prípade, že návrh Rámcovej dohody podpíše iná osoba, musí byť vyhlasovateľovi do súťaže zároveň predložené splnomocnenie od oprávnenej osoby na tento úkon, vyhotovené v listinnej forme s úradne overeným podpisom (vyhotovené ako originál resp. ako úradne overená kópia originálu).

Návrh Rámcovej dohody obsahuje nasledovné prílohy:

Príloha č. 1 Cenník tovarov (vyhotoví navrhovateľ použitím Prílohy č. 1 tejto Výzvy a predloží do súťaže)

Príloha A – Zoznam tovarov podľa Čl. II., ods. (4) RD (vyhotoví vyhlasovateľ - Kupujúci)

Príloha B – Zoznam tovarov podľa Čl. II., ods. (5) RD (vyhotoví vyhlasovateľ - Kupujúci)

Navrhovateľ do súťaže predkladá Prílohu č. 1 v listinnej forme a v Exceli na nosiči CD/DVD (ak nie je vo Výzve uvedené inak) iba v počte 1 ks.

**Upozornenie týkajúce sa predkladania dokladov podľa pokynov bodu III. Výzvy na Obchodnú verejnú súťaž (platí pre obidve časti predmetu súťaže):** Vyhlasovateľ upozorňuje hospodárske subjekty, že pokiaľ vyhlasovateľ v procese vyhodnotenia návrhov predložených do Obchodnej verejnej súťaže zistí v predloženom návrhu chýbajúci doklad a tento doklad vyhlasovateľ nedokáže zabezpečiť iným vhodným spôsobom (napr. z informačného systému verejnej správy a pod.), resp. ak ho nie je možné v procese vysvetľovania doplniť už k predloženému dokladu a ak v texte Výzvy na súťaž nie je výslovne uvedené inak, návrh navrhovateľa nebude zaradený do vyhodnotenia na základe hodnotiaceho kritéria podľa bodu V. Výzvy a bude zo súťaže vylúčený.

**IV.   Komunikácia a jazyk, v ktorom je navrhovateľ povinný predložiť návrh**

**IV.1** Návrh a tiež doklady v ňom predložené, musia byť vyhotovené v štátnom jazyku Slovenskej republiky, t.j. v slovenskom jazyku. Doklady a informácie v písomnej forme predložené v cudzom jazyku musia byť zároveň predložené v listinnej forme (ak nie je vyslovene uvedené inak) aj ako úradný preklad týchto dokladov a informácií do štátneho, t.j. do slovenského jazyka. Výnimka platí pre doklady predložené v českom jazyku. Tieto sú plne akceptované. Úradný preklad dokumentov a informácií z cudzieho jazyka do českého jazyka je akceptovaný.Vyššie uvedené platí aj pre komunikáciu medzi záujemcom/navrhovateľom a vyhlasovateľom (napr. v procese vysvetľovania a pod., ak vyslovene nie je uvedené inak).

V prípade zistenia porušenia ustanovení bodu IV.1 zo strany záujemcu/navrhovateľa si vyhlasovateľ súťaže vyhradzuje právo nezaradiť návrh takého navrhovateľa do vyhodnotenia na základe hodnotiaceho kritéria podľa bodu V. Výzvy a vylúčiť navrhovateľa zo súťaže.

**IV.2 Komunikácia a spôsob výmeny informácií:**

-vysvetľovanie informácií uvedených vo Výzve a týkajúcich sa predmetu Obchodnej verejnej súťaže: e-mailom (platí pre záujemcu, ktorý žiada vyhlasovateľa o vysvetlenie);

-predkladanie dokumentov tvoriacich návrh navrhovateľa do Obchodnej verejnej súťaže:

 **výhradne v listinnej forme**  (ak nie je vyslovene v texte Výzvy uvedené inak) na adresu sídla vyhlasovateľa (viď bod VI. tejto Výzvy);

-vysvetľovanie informácií uvedených v predložených dokladoch navrhovateľa: e-mailom;

-informácia o výsledku vyhodnotenia návrhov zaslaná navrhovateľom: e-mailom;

-doručenie odsúhlasenej a úspešným navrhovateľom potvrdenej Rámcovej dohody určenej na uzavretie: v listinnej forme na adresu sídla vyhlasovateľa súťaže;

-komunikácia v iných veciach súvisiacich s Obchodnou verejnou súťažou: e-mailom;

V prípade nedodržania určenej formy komunikácie, t.j. spôsobu výmeny informácií a určených formátov vyhotovenia predkladaných dokumentov v návrhu si vyhlasovateľ súťaže vyhradzuje právo nezaradiť návrh navrhovateľa do vyhodnotenia na základe hodnotiaceho kritéria podľa bodu V. Výzvy a vylúčiť navrhovateľa zo súťaže.

**V. Hodnotiace kritérium**

Najnižšia cena v EUR bez DPH ponúknutá za konkrétny náhradný diel v rámci príslušnej časti predmetu súťaže.

Bližšie informácie k vyhodnoteniu súťaže sú uvedené v bode IX. Výzvy na súťaž.

**Pokyny k stanoveniu a uvádzaniu ceny:**

Cena za predmet súťaže (v rámci príslušnej časti) musí byť stanovená v zmysle zákona Národnej Rady Slovenskej republiky (NR SR) č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.

Vyhlasovateľ súťaže je platiteľom dane z pridanej hodnoty (DPH) v Slovenskej republike podľa legislatívy Slovenskej republiky.

Ak navrhovateľ nie je platiteľom dane z pridanej hodnoty (DPH) v Slovenskej republike, na túto skutočnosť upozorní tiež v Prílohe č. 2 Výzvy na súťaž.

Navrhovateľ uvádza ceny ND (položiek) v Prílohe č. 1 vo vyjadrení na dve desatinné miesta.

Za mernú jednotku (MJ) sa považuje kus položky (ks).

Pri každej položke navrhovateľ prenásobí predpokladané odberové množstvo položky uvedené v stĺpci F tabuľky Prílohy č. 1 navrhnutou cenou za MJ položky (ks) v stĺpci I a súčin uvedie do stĺpca J tabuľky Prílohy č. 1.

**VI. Forma, miesto a spôsob predkladania dokladov, ktoré tvoria návrh navrhovateľa**

Navrhovateľ predkladá doklady, ktoré sú obsahom návrhu **výhradne v listinnej forme** (ak vo Výzve nie je výslovne uvedené inak).

**1)Miesto doručenia návrhov**
Dopravný podnik mesta Žiliny s.r.o., Kvačalova 2, 011 40 Žilina

**2)Formálne náležitosti podávania návrhov**

Dokumenty tvoriace obsah návrhu musia byť predložené/doručené vyhlasovateľovi v samostatnom (nepriehľadnom) uzavretom obale, ktorý musí obsahovať nasledovné údaje:

* adresu vyhlasovateľa: Dopravný podnik mesta Žiliny s.r.o., Kvačalova 2, 011 40 Žilina
* obchodné meno, adresu navrhovateľa
* označenie obalu: „**NEOTVÁRAŤ - OBCHODNÁ VEREJNÁ SÚŤAŽ**"
* označenie predmetu súťaže: ***„Nákup náhradných dielov na autobusy DPMŽ“***

**3)Spôsob doručenia návrhov akceptovaný vyhlasovateľom**

* poštovou prepravou
* kuriérskou službou alebo ekvivalentnou doručovateľskou službou
* doručenie ponuky osobne na podateľňu vyhlasovateľa súťaže, 1. poschodie, v pracovné dni pondelok až piatok, v čase od 8,00 do 14,00 hod (11,00 – 11,30 prestávka).

Pri zásielkach doručených poštovou prepravou, prípadne kuriérskou službou alebo ekvivalentnou doručovateľskou službou, je rozhodujúci moment fyzického doručenia návrhu do dispozičnej sféry vyhlasovateľa.

Predloženie dokumentov do súťaže v inej ako v listinnej forme je v rozpore s požiadavkami vyhlasovateľa a takto doručené návrhy nebudú zaradené do vyhodnotenia na základe hodnotiaceho kritéria podľa bodu V. Výzvy a budú zo súťaže vylúčené.

**VII. Lehota na predkladanie návrhov**

**Termín: do 15.01.2024 (do 14:00 hod.)**

Návrhy predložené po uplynutí lehoty na predkladanie návrhov nebude možné zahrnúť do Obchodnej verejnej súťaže. Návrhy predložené po uplynutí lehoty na predkladanie návrhov sa vrátia navrhovateľom neotvorené.

Predložené návrhy nemožno odvolať po uplynutí lehoty na predkladanie návrhov.

Návrhy predložené v lehote na predkladanie návrhov do súťaže ostávajú archivované ako súčasť dokumentácie k predmetnej obchodnej verejnej súťaži.

Lehota na predkladanie návrhov do súťaže platí pre obidve časti predmetu súťaže.

**VIII. Lehota na vysvetľovanie**

Navrhovateľ môže požiadať vyhlasovateľa o písomné vysvetlenie podmienok zahrnutia návrhu do súťaže a to v termíne do 08.01.2024 (vrátane tohto dňa), e-mailom na adresu peter.durkovsky@dpmz.sk.

Odpoveď bude doručená e-mailom najneskôr do 09.01.2024 (vrátane tohto dňa). Otázka a odpoveď a tiež prípadné zmeny a doplnenia Výzvy budú zverejnené na webovom sídle vyhlasovateľa v sekcii verejné obstarávanie/obchodné verejné súťaže pri predmetnej súťaži. V zmysle princípov verejného obstarávania budú tieto informácie poskytnuté všetkým známym záujemcom/navrhovateľom.

Informácie vyššie platia pre obidve časti predmetu súťaže.

**IX.   Vyhodnotenie návrhov predložených do súťaže**

Po uplynutí lehoty na predkladanie návrhov do Obchodnej verejnej súťaže vyhlasovateľ predložené návrhy skontroluje a vyhodnotí, či každý navrhovateľ predložil (v zmysle pokynov uvedených pre konkrétnu časť súťaže) všetky doklady požadované vyhlasovateľom vo Výzve a či navrhovateľ splnil podmienky/požiadavky stanovené vyhlasovateľom na predmet Obchodnej verejnej súťaže. Ak počas vyhodnotenia návrhov bude relevantné, vyhlasovateľ požiada navrhovateľa o vysvetlenie predloženého návrhu a určí lehotu na doručenie vysvetlenia.

V prípade, že navrhovateľ splnil všetky stanovené podmienky/požiadavky vo výzve a predložil všetky požadované doklady pre konkrétnu časť súťaže, bude jeho návrh cien za konkrétne ND vyhodnocovaný na základe hodnotiaceho kritéria, ktoré je uvedené v bode V. tejto Výzvy.

**Postup vyhodnotenia:**

Vyhlasovateľ súťaže vyhotoví prehľad navrhovateľov, ktorí neboli vylúčení a ktorí predložili svoje návrhy cien ND na konkrétnu časť predmetu súťaže.

Každá časť predmetu súťaže bude vyhodnocovaná samostatne a to porovnaním cien každého ND v predložených cenových návrhoch na konkrétnu časť súťaže.

Pri vyhodnotení bude uplatnené pravidlo, podľa ktorého navrhovateľ, ktorý predloží na náhradný diel najnižšiu cenu v EUR bez DPH spomedzi predložených cien, bude mu tento diel s cenou zapísaný do Prílohy A pre konkrétnu časť predmetu súťaže /bližšie viď Článok II., odsek (4) Rámcovej dohody/.

Ostatným navrhovateľom, ktorý ponúkli za tento ND vyššiu cenu v EUR bez DPH, vyhlasovateľ súťaže zapíše tento ND s ponúknutou cenou do Prílohy B pre konkrétnu časť predmetu súťaže /bližšie viď Článok II., odsek (5) Rámcovej dohody/. V prípade, že na konkrétny ND budú ponúknuté od viacerých navrhovateľov rovnaké jednotkové ceny v EUR bez DPH, ktoré budú zároveň vyhodnotené spomedzi všetkých ponúknutých cien ako zhodne najnižšie, budú tieto ND s cenou zapísané do Prílohy A u všetkých týchto navrhovateľov. V takom prípade k určeniu prednostného dodávateľa dôjde na základe dopytu pred vystavením čiastkovej objednávky podľa toho, ktorý z navrhovateľov dokáže dodať tento ND skôr.

V zmysle vyššie uvedeného vyhlasovateľ za každú časť predmetu súťaže vyhotoví pre každého navrhovateľa Prílohu A a Prílohu B a zároveň vyhotoví prehľad, z ktorého bude vyplývať, aký počet ND má príslušný navrhovateľ uvedený v rámci príslušnej časti súťaže v Prílohe A a tiež v Prílohe B.

Vyhlasovateľ na základe počtu ND uvedených v Prílohe A  v rámci každej časti súťaže zostaví iba informatívne poradie navrhovateľov. Na 1. mieste v rámci príslušnej časti sa umiestni ten navrhovateľ, ktorý má v Prílohe A zapísaný najvyšší počet ND. Počet navrhovateľov, s ktorými vyhlasovateľ uzavrie zmluvný vzťah na ktorúkoľvek časť súťaže však nie je obmedzený.

Na základe uvedeného vyhlasovateľ súťaže za každú časť vyhotoví prehľad s hodnotami Rámcových dohôd v EUR bez DPH (s uvedením hodnoty Prílohy A a tiež Prílohy B), ktoré vyhlasovateľ súťaže plánuje uzavrieť s navrhovateľmi.

Výsledok Vyhodnotenia súťaže vrátane Prílohy A a Prílohy B bude každému navrhovateľovi, ktorý nebol vylúčený, doručený písomne e-mailom do 26.01.2024 spolu s vyzvaním na potvrdenie zámeru uzavrieť na sortiment Prílohy A a Prílohy B Rámcovú dohodu. Výsledok vyhodnotenia súťaže (bez Príloh A a B) sa zverejňuje tiež na webovom sídle vyhlasovateľa súťaže pri predmetnej súťaži. *Ak si to situácia v priebehu vyhodnocovania návrhov vyžiada, vyhlasovateľ si vyhradzuje právo v priebehu vyhodnocovania návrhov určiť novú lehotu na oznámenie informácie o výsledku vyhodnotenia súťaže resp. jej časti a to aj opakovane. Zmena tejto lehoty bude vždy písomne oznámená všetkým navrhovateľom, ktorí splnili podmienky/požiadavky navrhovateľa uvedené vo Výzve a zverejnená bude na webovom sídle vyhlasovateľa súťaže. Vyhlasovateľ zdokumentuje priebeh súťaže a záznam uchováva v dokumentácii z Obchodnej verejnej súťaže*.

Navrhovateľ bude povinný do 3 pracovných dní odo dňa odoslania informácie o výsledku písomne (e-mailom) doručiť vyhlasovateľovi súťaže svoje stanovisko, či RD na sortiment ND uvedený v Prílohe A a/alebo v Prílohe B uzavrie, resp. neuzavrie. V prípade, že niektorý z navrhovateľov nepotvrdí, resp. odriekne v určenej lehote svoj zámer uzavrieť s vyhlasovateľom Rámcovú dohodu na sortiment ND uvedený v Prílohe A a/alebo v Prílohe B, vyhlasovateľ s týmto navrhovateľom zmluvný vzťah neuzavrie a následne bude náhradné diely uvedené pôvodne v Prílohe A tohto navrhovateľa objednávať od ostatných navrhovateľov, ktorým následne podľa výsledku vyhodnotenia upraví Prílohy A a/alebo Prílohy B, ktoré budú následne predmetom Rámcových dohôd s nimi uzatvorených.

V zmysle vyššie uvedeného (ak bude relevantné), vyhlasovateľ súťaže vyhotoví Dodatok č. 1 k Informácii o výsledku vyhodnotenia súťaže, v ktorom budú tieto vykonané zmeny uvedené a tento dodatok bude bezodkladne zaslaný e-mailom navrhovateľom a zverejnený na webovom sídle vyhlasovateľa pri predmetnej súťaži. Následne budú navrhovatelia vyzvaní na uzavretie RD.

Ustanovenia týkajúce sa poskytovania cenových ponúk na ND v priebehu plnenia Rámcovej dohody sú uvedené v Článku X., odsek (1) návrhu Rámcovej dohody.

Priebeh vyhodnotenia súťaže bude zdokumentovaný v Zázname z vyhodnotenia OVS, ktorý je súčasťou dokumentácie k predmetnej súťaži.

 **X. Vyhradené práva vyhlasovateľa Obchodnej verejnej súťaže**

**1)**Zmeniť podmienky Obchodnej verejnej súťaže alebo túto súťaž zrušiť (resp. jej časť) v akejkoľvek fáze/etape od jej vyhlásenia po uzavretie zmluvy s úspešným navrhovateľom.

**2)**Zrušiť Obchodnú verejnú súťaž, resp. jej časť, ak bol do súťaže predložený iba jeden návrh na príslušnú časť resp. jeden návrh na obidve časti, alebo súťaž zrušiť, ak ani jeden predložený návrh nezodpovedá súťažným podmienkam.

**3)**Zrušiť Obchodnú verejnú súťaž resp. jej časť v prípade, že sa podstatne zmenili okolnosti, za ktorých bola vyhlásená a nebolo možné ich predvídať.

**4)**V rámci konkrétnej časti súťaže neprijať žiadny z návrhov v prípade doručenia návrhov s neúmerne vysokou cenou, resp. s cenou prevyšujúcou predpokladanú hodnotu príslušnej časti súťaže a/alebo ktorú vyhlasovateľ nemôže akceptovať alebo mu z iného dôvodu nevyhovujú.

***Upozornenie:***

-Navrhovatelia momentom predloženia svojho návrhu do súťaže akceptujú bez výhrad všetky podmienky a požiadavky vyhlasovateľa uvedené vo Výzve. Od navrhovateľa sa vyžaduje splnenie všetkých formálnych a obsahových náležitostí určených v tejto Výzve. Navrhovatelia zodpovedajú za správnosť a platnosť údajov v dokladoch, ktoré predkladajú do súťaže. V prípade, ak vyhlasovateľ súťaže zistí zo strany navrhovateľa porušenie alebo nesplnenie podmienok/požiadaviek uvedených v tejto Výzve, je vyhlasovateľ súťaže oprávnený takéhoto navrhovateľa vylúčiť zo súťaže.

-Navrhovatelia nemajú nárok na náhradu nákladov spojených s účasťou v súťaži.

**XI. Zoznam príloh Výzvy**

Príloha č. 1: Cenník tovarov

Príloha č. 2: Identifikačné údaje navrhovateľa

Príloha č. 3: Čestné vyhlásenie

Príloha č. 4: Čestné vyhlásenie II.

Príloha č. 5: Zoznam dodávok tovaru

Príloha č. 6: návrh Rámcovej dohody

Príloha č. 7: Zoznam vozidiel

**Dátum zverejnenia výzvy na webovom sídle vyhlasovateľa:**  ...............................

Vypracoval: Ing. Peter Ďurkovský, vedúci odd. VO

Schválil: Ing. Mikuláš Kolesár, konateľ

V Žiline, 19.12.2023